Forslag til en fælles aktion om solidaritet ved modtagelsen af fordrevne personer, der nyder midlertidig beskyttelse, og deres ophold (98/C 268/14) (EØS-relevant tekst) KOM(1998) 372 endelig udg. - 98/0222(CNS)

(Forelagt af Kommissionen i henhold til artikel K.3, stk. 2, litra b), i EU-traktaten den 26. juni 1998)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel K.3, stk. 2, litra b),

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

I henhold til artikel K.1, nr. 1, i traktaten om Den Europæiske Union betragtes asylpolitikken som et spørgsmål af fælles interesse for medlemsstaterne;

Rådet anerkendte allerede i 1995 i sin resolution af 25. september om byrdefordelingen i forbindelse med modtagelse af fordrevne personer og deres midlertidige ophold (1), at det er vigtigt at vedtage solidaritetsforanstaltninger for at muliggøre en mere retfærdig fordeling af de enkelte medlemsstaters indsats;

den fælles aktion om midlertidig beskyttelse af fordrevne personer gør det endnu vigtigere at supplere medlemsstaternes indsats med foranstaltninger, der skal skabe større solidaritet;

dette solidaritetsprincip skal omsættes i konkrete foranstaltninger, der skal hjælpe de medlemsstater, der er særlig berørt af modtagelsen af personer, der nyder midlertidig beskyttelse;

denne solidaritet skal først og fremmest udmøntes i finansiel støtte, som både skal yde et bidrag til nødforanstaltninger og fremme modtagelsesprojekter; i den forbindelse skal der gøres en særlig indsats i forbindelse med bolig og sociale ydelser;

subsidiært kan en retfærdig byrdefordeling også medføre en fordeling af de personer, der nyder midlertidig beskyttelse, mellem medlemsstaterne; denne fordeling må dog kun vedrøre personer inden eller under deres ankomst til en af Unionens medlemsstater;

afgørelser om gennemførelse af disse solidaritetsforanstaltninger skal vedtages med enstemmighed;

denne fælles aktion skal træde i kraft samtidig med den fælles aktion om midlertidig beskyttelse af fordrevne personer -

VEDTAGET FØLGENDE FÆLLES AKTION:

Artikel 1

Almindelige bestemmelser

1. Denne fælles aktion finder anvendelse på personer, der nyder godt af en ordning for midlertidig beskyttelse, som er indført i henhold til artikel 3 og 4 i den fælles aktion om midlertidig beskyttelse.

2. Ved gennemførelsen af denne fælles aktion overholder medlemsstaterne den europæiske konvention til beskyttelse af menneskerettigheder og grundlæggende frihedsrettigheder af 4. november 1950.

Artikel 2

Solidaritetsprincippet

1. Ved vedtagelsen af ordninger for midlertidig beskyttelse eller på grundlag af den rapport, der er omtalt i artikel 4 i den fælles aktion om midlertidig beskyttelse, kan Rådet med enstemmighed på initiativ af en medlemsstat eller af Kommissionen vedtage afgørelser om iværksættelse af solidaritetsmekanismer, som gør det muligt at hjælpe de medlemsstater, der er særlig berørt af modtagelsen af personer, der nyder midlertidig beskyttelse.

2. FN's Flygtningehøjkommissær kan anmodes om en udtalelse, inden Rådet træffer afgørelse.

Artikel 3

Finansiel støtte

Den afgørelse, der er omtalt i artikel 2, stk. 1, omfatter først og fremmest tildeling af finansiel støtte, som afholdes over De Europæiske Fællesskabers budget og skal dække visse af de udgifter, som modtagelsen af personer, der nyder midlertidig beskyttelse, medfører. Den finansielle støtte kan bestå af bidrag til:

a) midlertidig indkvartering, subsistensmidler og akut lægehjælp i de tre første måneder af ordningen for midlertidig beskyttelse

b) modtagelsesprojekter for personer, der nyder midlertidig beskyttelse, herunder især udgifterne til bolig, sociale ydelser og undervisning, der tildeles i henhold til artikel 9 i den fælles aktion om midlertidig beskyttelse.

Artikel 4

Anden støtte

Den afgørelse, der er omtalt i artikel 2, stk. 1, kan også subsidiært omfatte regler, som muliggør en fordeling af de personer, der nyder midlertidig beskyttelse, mellem medlemsstaterne inden eller ved deres ankomst til medlemsstaternes område.

Denne eventuelle fordeling berører ikke reglerne i Dublin-konventionen af 15. juni 1990 (2), medmindre medlemsstaterne beslutter at udsætte behandlingen af en ansøgning om asyl på de betingelser, der er fastsat i artikel 10, stk. 2, i den fælles aktion om midlertidig beskyttelse.

Artikel 5

Åbenhed

1. Europa-Parlamentet underrettes ufortøvet om de gennemførelsesforanstaltninger, der vedtages i henhold til denne fælles aktion.

2. De gennemførelsesforanstaltninger, der vedtages i henhold til denne fælles aktion, offentliggøres i De Europæiske Fællesskabers Tidende, så snart Rådet har vedtaget dem.

Artikel 6

Afsluttende bestemmelser

Denne fælles aktion offentliggøres i De Europæiske Fællesskabers Tidende, så snart Rådet har vedtaget den.

Den træder i kraft på dagen for offentliggørelsen, eller, hvis den fælles aktion om midlertidig beskyttelse endnu ikke er offentliggjort, på dagen for offentliggørelsen af sidstnævnte aktion.

(1) EFT C 262 af 7.10.1995, s. 1.

(2) EFT C 254 af 19.8.1997, s. 1.